## Statut Hrvatske kršćanske demokratske unije (pročišćeni tekst)

### NN 87/1998 (24.6.1998.), Statut Hrvatske kršćanske demokratske unije (pročišćeni tekst)

# **HRVATSKA KRŠĆANSKA DEMOKRATSKA UNIJA**

Na temelju članka 10. Zakona o političkim strankama i odluka Sabora
Hrvatske kršćanske demokratske stranke i Hrvatske demokratske stranke,
od 19. prosinca 1992. godine i Osnivačkog sabora Hrvatske kršćanske demokratske
unije, od 20. prosinca 1992. godine, II Opći sabor Hrvatske kršćanske demokratske
unije na svojoj sjednici održanoj 19. svibnja 1996. godine donosi

## **STATUT**

### **HRVATSKE KRŠĆANSKE DEMOKRATSKE UNIJE**(pročišćeni tekst)

I. OPĆE ODREDBE

Članak 1.

Na temelju odluke Općeg sabora HDS-a i Općeg sabora HKDS-a, od 19. prosinca
1992. godine, Hrvatska kršćanska demokratska unija postala je jedinstvena
politička stranka HKDU, time da HDS i HKDS zadržavaju svoj subjektivitet
u prijelaznom razdoblju.

Hrvatska kršćanska demokratska unija (HKDU) jest politička stranka koja
nastoji javni i politički život demokratski oblikovati u službi hrvatskog
naroda i hrvatske domovine iz kršćanske odgovornosti i prema kršćanskom
svjetonazoru te na osnovi osobne slobode i socijalne pravne države.

Djelatnost Hrvatske kršćanske demokratske unije zasniva se na njenim
Temeljnim načelima.

Članak 2.

Hrvatska kršćanska demokracija unija jest dobrovoljna politička stranka
hrvatskog naroda i svih građana Hrvatske, kako u tuzemstvu tako i u inozemstvu
koji priznaju program i politiku kršćansko-demokratske orijentacije.

Hrvatska kršćanska demokratska unija zalaže se za samostalnu, slobodnu
i nezavisnu državu Hrvatsku, istinsku demokraciju u pravnoj državi s nesebičnom
brigom za ljudsko dostojanstvo, vodeći brigu o sreći i blagostanju svakog
čovjeka bez obzira kojoj socijalnoj grupi pripada.

Organizacija, izgradnja i politički rad Hrvatske kršćanske demokratske
unije temelji se na demokratskim principima.

Članak 3.

Naziv je Hrvatska kršćanska demokratska unija (skraćeno: Hrvatski demokršćani).
Kratica stranke je HKDU.

Sjedište je Hrvatske kršćanske demokratske unije u Zagrebu, Tkalčićeva
4/I.

Članak 4.

Hrvatska kršćanska demokratska unija je pravna osoba, koja upisom u
Registar političkih stranaka kod nadležnog državnog tijela stječe sva prava
utvrđena zakonom, uključujući i pravo na vlastiti žiro-račun.

Članak 5.

Hrvatska kršćanska demokratska unija obavlja svoju djelatnost u Hrvatskoj
i izvan Hrvatske gdje živi hrvatski narod.

Za ostvarenje svojih ciljeva Hrvatska se kršćanska demokratska unija
bori mirnim, nenasilnim putem.

Članak 6.

Hrvatsku kršćansku demokratsku uniju predstavlja i zastupa predsjednik
Unije. U slučaju njegove spriječenosti više od 15 dana, predsjednika zamjenjuje
jedan od dopredsjednika kojega on odredi.

Ako je predsjednik spriječen da odredi člana koji će ga zamjenjivati,
učinit će to umjesto njega Vrhovno vijeće.

Članak 7.

Hrvatska kršćanska demokratska unija ima svoj pečat, znak, zastavu i
himnu.

Pečat je okruglog oblika, veličine 3 cm u promjeru, s tekstom: "Hrvatska
kršćanska demokratska unija - Zagreb" (ili središte županije ili naziv
podružnice) i znakom u sredini.

Znak Hrvatske kršćanske demokratske unije je stilizirani crveno-bijeli
osmerokut dobiven rotacijom kvadrata za 90° oko sjecišta dijagonala kvadratne
osnovice istih dimenzija. Na gornjem kvadratu, kombinacijom bijelih i crvenih
polja stiliziran je križ čiji su krakovi bijela polja a središte crveno
polje.

Zastava Hrvatske kršćanske demokratske unije može biti različite veličine,
ali dužina mora biti 1,5-2 puta veća od širine. Na argentinsko-plavoj podlozi,
u sredini zastave nalazi se znak Unije ispod kojeg je tamnoplavim slovima
ispisana kratica HKDU. Iznad donje kraće strane zastave velikim plavim
slovima piše "HRVATSKI DEMOKRŠĆANI".

Himna Hrvatske kršćanske demokratske unije je pjesma "Vila Velebita".

Izvršni odbor Unije utvrđuje obličje i ostaloga znakovlja.

Članak 8.

Hrvatska kršćanska demokratska unija otvorena je za političke stranke
i grupacije demokršćanske orijentacije i spremna ih je primiti u svoje
redove.

Hrvatska kršćanska demokratska unija u ostvarenju svojih ciljeva surađuje
sa svim političkim strankama, društvima i pojedincima u Hrvatskoj i u inozemstvu.

Članak 9.

Hrvatska kršćanska demokratska unija učlanjuje se u domaće i međunarodne
organizacije i ustanove u skladu sa svojim programom.

Hrvatska kršćanska demokratska unija surađuje sa srodnim političkim
strankama, društvima i pojedincima u zemlji i inozemstvu, ako se time potpomaže
ostvarenje i unapređenje Temeljnih načela Unije.

Članak 10.

Rad je Hrvatske kršćanske demokratske unije javan.

Odlukom pojedinog tijela Hrvatske kršćanske demokratske unije iz njezinog
se rada može isključiti javnost kada se raspravlja i odlučuje o pitanjima
koja su bitna za sigurnost i obranu Domovine i interesa Unije.

Radi izvješćivanja javnosti i njezina organiziranja za ostvarenje ciljeva
sadržanih u ovom Statutu i Temeljnim načelima Hrvatska kršćanska demokratska
unija izdaje novine, časopise i knjige, surađuje s novinstvom i obraća
se javnosti na druge načine.

Članak 11.

Hrvatska kršćanska demokratska unija i njezina organizacija na državnoj
i županijskoj razini, kao i podružnice je pravna osoba.

Područje djelovanja Hrvatske kršćanske demokratske unije proteže se
na cjelokupno područje Republike Hrvatske te dijasporu.

Za eventualne sporove nadležan je Općinski sud u Zagrebu.

II. ČLANSTVO

***1. Primanje u Hrvatsku kršćansku demokratsku uniju i prestanak
članstva***

Članak 12.

Članom Hrvatske kršćanske demokratske unije može postati poslovno sposobni
državljanin RH, koji prihvaća Temeljna načela, program i Statut Unije.

Hrvatsko iseljeništvo ima jednaka prava na članstvo u Hrvatskoj kršćanskoj
demokratskoj uniji kao i građani Republike Hrvatske.

Članom Unije postaje se na temelju pismene izjave o pristupanju Hrvatskoj
kršćanskoj demokratskoj uniji.

Članstvo mora biti potvrđeno osobno i vezano je za uplaćivanje članskog
doprinosa.

O prijemu u Hrvatsku kršćansku demokratsku uniju odlučuje teritorijalna
organizacija Unije. Član je primljen danom izjave o pristupu.

Članak 13.

U članstvo Hrvatske kršćanske demokratske unije mogu se odlukom Senata
primati i počasni članovi. Počasni članovi su osobe koje su dale značajan
doprinos u promicanju demokršćanske ideje. Oni ne moraju plaćati članarinu
niti se na njih primjenjuje Stegovnik Unije.

Počasno se članstvo može oduzeti jedino odlukom Senata Unije.

Dužnosnici Unije su:

Članak 14.

Članstvo u Hrvatskoj kršćanskoj demokratskoj uniji prestaje:

- javno iskazanom voljom,

- isključenjem u slučaju kršenja odredaba ovog Statuta,

- smrću;

Prestanak članstva upisuje se u registar Hrvatske kršćanske demokratske
unije. Odluku o isključenju donosi Sud časti županijske organizacije na
čiju odluku postoji pravo žalbe Sudu časti Hrvatske kršćanske demokratske
unije.

Predsjednik Hrvatske kršćanske demokratske unije može privremeno suspendirati
svakog stranačkog dužnosnika, bez obzira na njegov položaj u Uniji, ako
radi na destrukciji tijela Unije ili joj nanosi političku štetu.

O tome predsjednik donosi pismeno rješenje koje se prenosi Sudu časti
koji će odluku prenijeti na stegovni postupak u roku od 15 dana.

***2. Prava i dužnosti članova Hrvatske kršćanske
demokratske unije***

Članak 15.

Članovi Hrvatske kršćanske demokratske unije imaju pravo:

- sudjelovati u radu Hrvatske kršćanske demokratske unije i njezinih
tijela,

- birati i biti birani u tijela Hrvatske kršćanske demokratske unije,

- davati prijedloge i mišljenja o radu Hrvatske kršćanske demokratske
unije,

- pokretati inicijative za rad Hrvatske kršćanske demokratske unije
i njezinih tijela,

- biti obaviješteni o djelatnostima, zauzetim stavovima i odlukama Hrvatske
demokršćanske unije,

- svaki član ima pravo na informaciju i političko obrazovanje te obvezu
i na samoobrazovanje.

Članak 16.

Članovi Hrvatske kršćanske demokratske unije dužni su:

- promicati Temeljna načela Hrvatske kršćanske demokratske unije i zalagati
se za njihovo oživotvorenje,

- ostvarivati program Hrvatske kršćanske demokratske unije,

- pridržavati se odredaba Statuta,

- davati prijedloge za poduzimanje konkretnih političkih radnji radi
ostvarenja ciljeva Hrvatske kršćanske demokratske unije,

- provoditi odluke tijela Hrvatske kršćanske demokratske unije,

- čuvati interese i ugled Hrvatske kršćanske demokratske unije,

- plaćati članarinu.

Članstvo u Hrvatskoj kršćanskoj demokratskoj uniji plaća članarinu koju
odredi Senat Hrvatske kršćanske demokratske unije.

Financijska se pitanja Unije određuju posebnim pravilnikom.

III. ORGANIZACIJSKO USTROJSTVO HRVATSKE KRŠĆANSKE DEMOKRATSKE
UNIJE

***1. Središnja tijela Hrvatske kršćanske demokratske unije***

Članak 17.

Hrvatska kršćanska demokratska unija ima ova tijela:

- Opći sabor,

- Senat,

- Predsjednika,

- Izvršni odbor,

- Vrhovno vijeće,

- Nadzorni odbor,

- Sud časti.

A) OPĆI SABOR HRVATSKE KRŠĆANSKE
DEMOKRATSKE UNIJE

Članak 18.

Opći je sabor najviše tijelo Hrvatske kršćanske demokratske unije, a
čine ga po deset izaslanika iz svake županijske organizacije Unije.

Izaslanike u Opći sabor Hrvatske kršćanske demokratske unije bira se
na posebnim izborima u županijama. Biraju ih zborovi podružnica za dotičnu
županiju i to prema ravnopravnoj zastupljenosti.

Dodatne upute o biranju izaslanika u Opći sabor daje Senat Unije.

Članovi Senata po svojem su položaju članovi Sabora Unije.

Sabor Unije sastaje se redovito svake 3 godine, a po potrebi i ranije.

Sabor Unije saziva Senat na prijedlog Predsjednika ili Izvršnog odbora
Unije.

Članak 19.

Predsjednik Hrvatske kršćanske demokratske unije dužan je sazvati Sabor
na zahtjev:

- 2/5 članova Senata,

- 1/5 županija ili

- 1.000 članova Hrvatske kršćanske demokratske unije koji potječu najmanje
iz 3 županije.

Ako predsjednik ne sazove Sabor Unije unatoč pravovaljanom zahtjevu
za njegov saziv, to može učiniti Izvršno vijeće ili Vrhovno vijeće Unije.

Članak 20.

Temeljem prijedloga kandidacijske komisije Sabor bira predsjednika Hrvatske
kršćanske demokratske unije. Kandidata za predsjednika Unije i članove
Senata može predložiti i 1/5 članova Sabora.

Za predsjednika Hrvatske kršćanske demokratske unije izabran je onaj
kandidat koji tajnim glasovanjem dobije natpolovičnu većinu glasova nazočnih
članova Sabora. Ako nijedan kandidat nije dobio dovoljno glasova, izbor
će se ponoviti između dvaju kandidata s najvećim brojem glasova iz prvog
kruga glasovanja i bit će izabran onaj kandidat koji dobije veći broj glasova.

Predsjednik Hrvatske kršćanske demokratske unije član je Senata i Izvršnog
odbora te predsjedava sjednicama Vrhovnoga vijeća Unije.

Članak 21.

Sabor odlučuje pravovaljano ako je nazočno više od pola svih njegovih
članova.

Odluke Sabora Unije donose se većinom nazočnih članova, ako Statutom
ili drugim propisom nije drukčije određeno.

Temeljna načela Unije i Statut donose se natpolovičnom većinom svih
članova Sabora.

Članak 22.

Sabor Hrvatske kršćanske demokratske unije:

- utvrđuje ciljeve i politiku Unije,

- donosi i mijenja Temeljna načela, Statut i druge propise Unije,

- razmatra i ocjenjuje djelatnost Unije između dvaju zasjedanja Sabora,

- bira i razrješava predsjednika Hrvatske kršćanske demokratske unije
i članove Senata,

- imenuje i razrješava Sud časti,

- osniva i imenuje odbore, komisije i slična tijela prema potrebi te
im utvrđuje zadatke,

- obavlja i druge poslove određene zakonom ili Statutom,

- odlučuje o prestanku rada Hrvatske kršćanske demokratske unije.

B) SENAT HRVATSKE KRŠĆANSKE
DEMOKRATSKE UNIJE

Članak 23.

Senat je najviše tijelo Hrvatske kršćanske demokratske unije između
dvaju zasjedanja Sabora Unije.

Predsjednik, dopredsjednici, politički tajnik, organizacijski tajnik,
članovi Izvršnoga odbora i Vrhovnoga vijeća, zastupnici u Hrvatskom državnom
Saboru, predsjednik i glavni tajnik Hrvatskih mladih demokršćana, predsjednici
županijskih organizacija i koordinator za rad Unije po županijama po svojem
su položaju članovi Senata.

Sabor bira 140 članova Senata. Svaka podružnica i Društvo prijatelja
HKDU-a u inozemstvu predlaže po jednog člana. Trideset članova Senata može
se kooptirati na prijedlog Vrhovnog vijeća.

Članovi Senata biraju se između više kandidata koje predloži Kandidacijska
komisija od 7 članova. Na Saboru je moguće dopuniti kandidacijsku listu
na prijedlog članova Sabora, o čemu se izjašnjava Sabor aklamacijom. Izabrani
su oni kandidati koji dobiju najveći broj glasova.

Predsjednik i dopredsjednici Senata biraju se na prvoj konstituirajućoj
sjednici Senata, koju saziva predsjednik Unije, natpolovičnom većinom svih
članova Senata. Kandidata za predsjednika Senata može predložiti i grupa
od 10 članova Senata.

Članak 24.

Senat Hrvatske kršćanske demokratske unije:

- utvrđuje politiku Unije između dvaju zasjedanja Sabora i daje smjernice
za ostvarivanje ciljeva i provedbu politike, odluka i stavova koje utvrdi
Sabor,

- bira i razrješava dopredsjednike, političkog i organizacijskog tajnika
te predsjednika Izvršnog odbora,

- imenuje članove Izvršnog odbora Hrvatske kršćanske demokratske unije,

- imenuje članove Vrhovnog vijeća,

- saziva Sabor Hrvatske kršćanske demokratske unije,

- donosi Poslovnik o svom radu,

- utvrđuje prijedlog Temeljnih načela, Statuta i drugih propisa koje
donosi Sabor Unije,

- brine se o izvršenju programa rada i provedbi odluka Sabora,

- upravlja imovinom Hrvatske kršćanske demokratske unije,

- podnosi izvješće Saboru o cjelokupnom radu Unije,

- imenuje komisije i slična tijela prema potrebi, te im određuje zadaću,

- utvrđuje visinu članarine za slijedeću godinu,

- obavlja i druge poslove predviđene Statutom i drugim propisima Hrvatske
kršćanske demokratske unije.

Članak 25.

Sjednice Senata održavaju se najmanje četiri puta godišnje, a prema
potrebi i češće, a saziva ih predsjednik Senata ili predsjednik Hrvatske
kršćanske demokratske unije.

Sjednica Senata mora se sazvati na zahtjev 1/3 njegovih članova.

Uz poziv za sjednice Senata, članovima mora biti dostavljen i prijedlog
dnevnoga reda s prilozima o kojima će se raspravljati.

Odluke Senata su pravovaljane ako je nazočno više od polovine njegovih
članova i ako je za njih glasovala većina nazočnih članova u slučaju da
Statutom ili drugim propisom nije drukčije određeno.

C) ŽUPANIJSKO VIJEĆE HRVATSKE KRŠĆANSKE DEMOKRATSKE UNIJE

Članak 25a.

Županijsko vijeće je koordinacijsko-političko tijelo Hrvatske kršćanske
demokratske unije. Čine ga:

- predsjednici i v. d. predsjednika županijskih organizacija,

- predsjednik HKDU-a,

- dopredsjednici HKDU-a,

- predsjednik Izvršnog odbora HKDU-a,

- politički tajnik HKDU-a,

- organizacijski tajnik i,

- koordinator rada HKDU-a za županije.

Sjednice Županijskog vijeća održavaju se svaka dva mjeseca, a saziva
ih i njima rukovodi predsjednik HKDU-a, a u njegovoj odsutnosti član Vrhovnog
vijeća kojega on odredi.

Uz pozive za sjednice članovima Županijskog vijeća mora biti dostavljen
i prijedlog dnevnog reda s prilozima o kojima će se raspravljati.

Sjednice Županijskog vijeća mogu se, prema potrebi, održavati i u nepotpunom
sastavu i po regijama uz nazočnost predsjednika županijskih organizacija
nekoliko susjednih županija.

D) IZVRŠNI ODBOR HRVATSKE KRŠĆANSKE DEMOKRATSKE UNIJE

Članak 26.

Izvršni je odbor izvršno tijelo Hrvatske kršćanske demokratske unije,
a bira ga Senat.

Izvršni se odbor sastoji od predsjednika i potpredsjednika koje bira
Senat, izvršnog tajnika i 8 do 24 članova, a odluke donosi većinom glasova
svih svojih članova.

Izvršni odbor priprema i izvršava zaključke i odluke Senata i predsjednika
Unije.

Članak 27.

Izvršni odbor donosi svoj Poslovnik i po njemu djeluje.

Izvršni odbor obavlja osobito ove poslove:

- izrađuje prijedlog programa rada Sabora, financijskog plana, zaključnog
računa i podnosi izvješća o svom radu Senatu,

- izrađuje prijedloge odluka i drugih propisa koji se podnose Saboru,
odnosno Senatu na usvajanje,

- brine se o izvršavanju financijskih planova i namjenskom korištenju
sredstava,

- izrađuje nacrte propisa koje donosi Sabor,

- podnosi izvješće o svom radu i radu drugih tijela Hrvatske kršćanske
demokratske unije Senatu,

- daje smjernice za rad tijelima Senata u skladu sa njegovim zaključcima,

- imenuje stručna tijela prema potrebi te im određuje zadaću,

- imenuje koordinatora rada Unije za županije,

- obavlja i druge poslove koje mu povjeri Senat odnosno poslove određene
Statutom i drugim propisima Hrvatske kršćanske demokratske unije.

Članak 28.

Predsjednik Izvršnog odbora:

- saziva sjednice Izvršnog odbora i ravna njima,

- potpisuje odluke i zaključke Izvršnog odbora,

- organizira rad i brine se za izvršavanje odluka i zaključaka Izvršnog
odbora,

- obavlja i druge poslove i zadatke po ovlaštenju Senata i Izvršnog
odbora.

Predsjednika Izvršnog odbora, u slučaju nenazočnosti ili spriječenosti
zamjenjuje u svim pravima i dužnostima potpredsjednik Izvršnog odbora.

Upravne poslove Izvršnog odbora vodi tajnik Izvršnog odbora.

E) VRHOVNO VIJEĆE HRVATSKE KRŠĆANSKE DEMOKRATSKE UNIJE

Članak 29.

Vrhovno vijeće je savjetodavno i izvršno političko tijelo Hrvatske kršćanske
demokratske unije.

Donosi pravilnike i druge instrumentarije kojima se regulira rad tajništva
i rad stranke po svim razinama organizacijske strukture, te vrši kontrolu
rada tijela koja nadziru rad HKDU-a. Vrhovno vijeće Hrvatske kršćanske
demokratske unije donosi odluke većinom glasova svih svojih članova.

Vrhovno vijeće Hrvatske kršćanske demokratske unije čine:

- predsjednik,

- sedam dopredsjednika,

- politički tajnik,

- organizacijski tajnik,

- poslovni tajnik,

- predsjednik Senata,

- predsjednik Izvršnog odbora,

- predsjednik Kluba zastupnika u Hrvatskom državnom Saboru,

- predsjednik i glavni tajnik Hrvatskih mladih demokršćana i

- koordinator rada Unije po županijama.

Predsjednik Hrvatske kršćanske demokratske unije saziva i rukovodi radom
Vrhovnog vijeća.

Pri Vrhovnom vijeću formira se Komisija za informatiku, marketing, organizaciju
i obrazovanje dužnosnika i članova Stranke. Članove i predsjednika Komisije
bira Vrhovno vijeće. Predsjednik Komisije po funkciji je član Vrhovnog
vijeća. Komisija se na znanstvenoj i stručnoj osnovi bavi marketingom i
aktualnim sadržajem rada HKDU-a bitnim za razvitak i učvršćenje stranke
na hrvatskoj političkoj sceni.

F) PREDSJEDNIK HRVATSKE KRŠĆANSKE DEMOKRATSKE UNIJE

Članak 30.

Na čelu Hrvatske kršćanske demokratske unije nalazi se predsjednik koji
predvodi cjelokupnu djelatnost Unije i odgovara za njezin rad i stanje.

Predsjednik Hrvatske kršćanske demokratske unije:

- predstavlja i zastupa Uniju,

- usklađuje rad i potiče suradnju između Sabora i Senata te njihovih
tijela,

- brine se o izvršavanju propisa i odluka Sabora i o upoznavanju javnosti
s radom Sabora i njegovih tijela,

- potpisuje akte koje donosi Sabor,

- poduzima odgovarajuće mjere kako bi osigurao uspješnu suradnju svih
snaga Hrvatske kršćanske demokratske unije i povećao političku odgovornost
i ukupnu efikasnost Unije,

- obavlja i druge poslove utvrđene Statutom i drugim propisima Hrvatske
kršćanske demokratske unije.

G) DOPREDSJEDNICI HRVATSKE KRŠĆANSKE DEMOKRATSKE UNIJE

Članak 31.

Dopredsjednici pomažu predsjedniku u obavljanju poslova iz njegova djelokruga
i u radu se s njim savjetuju.

Predsjednik može odrediti dopredsjednicima područje djelatnosti kojom
će se pojedini od njih baviti.

H) TAJNICI HRVATSKE KRŠĆANSKE DEMOKRATSKE UNIJE

Članak 32.

*Politički tajnik* Hrvatske kršćanske demokratske unije obavlja
sljedeće poslove:

- osigurava izvršavanje odluka, programa, planova, smjernica i zaključaka
Sabora i Senata,

- priprema sjednice Sabora i Senata i njegovih tijela i pomaže predsjednicima
u njihovu radu,

- osigurava stručnu pomoć delegatima u izvršavanju njihovih prava i
dužnosti,

- potpisuje poslovnu dokumentaciju,

- podnosi izvješća o svom radu,

- obavlja i druge poslove koje mu povjeri predsjednik i Izvršni odbor
Hrvatske kršćanske demokratske unije, odnosno poslove određene Statutom
i drugim propisima.

*Organizacijski tajnik* Hrvatske kršćanske demokratske unije:

- obavlja sve poslove vezane za organizacijsko ustrojstvo Unije,

- osigurava njeno skladno djelovanje na svim razinama njene organizacijske
strukture, kako u tuzemstvu tako i inozemstvu,

- podnosi izvješće o svom radu,

- obavlja i druge poslove koje mu povjeri predsjednik i Izvršni odbor
Hrvatske kršćanske demokratske unije.

*Poslovni tajnik* Hrvatske kršćanske demokratske unije:

- obavlja administrativne, komercijalne i financijske poslove u skladu
s Poslovnikom Tajništva Unije,

- obavlja i druge poslove koje mu povjeri predsjednik i Izvršni odbor
Hrvatske kršćanske demokratske unije.

I) NADZORNI ODBOR

Članak 33.

Nadzorni odbor prati financijsko poslovanje Unije, nadzire način korištenja
njezine imovine, predlaže način za što racionalnije poslovanje i upotrebu
imovine, predlaže i prati raspodjelu novca među pojedine dijelove Unije
i obavlja slične poslove.

Nadzorni odbor Hrvatske kršćanske demokratske unije sastoji se od tri
člana koji između sebe biraju predsjednika i rade u vijeću.

J) SUD ČASTI

Članak 34.

Sud časti u drugom stupnju odlučuje o žalbama članova Hrvatske kršćanske
demokratske unije.

Sud časti radi prema Poslovniku što ga donosi Senat.

Sud časti čini pet članova i konstituira se na svojoj prvoj sjednici
izborom predsjednika.

***2. Izbor i opoziv tijela Hrvatske kršćanske demokratske
unije***

Članak 35.

Mandat izabranih delegata i svih tijela Hrvatske kršćanske demokratske
unije traje 3 godine.

Izbor za tijela Hrvatske kršćanske demokratske unije provodi se tajnim
glasovanjem, ako biračko tijelo ne odredi drukčije.

Na dužnost je izabran onaj kandidat koji dobije natpolovičnu većinu
glasova svih izbornika.

Ako bi bilo više kandidata, izabran je onaj kandidat koji dobije većinu
glasova nazočnih izbornika, s tim da to ne bude manje od 1/3 svih izbornika.

Ako nijedan kandidat ne dobije potrebnu većinu, izbori se ponavljaju
s dvojicom kandidata koji dobiju najveći broj glasova, sve dok se ne postigne
potrebna većina.

Članak 36.

Izaslanici Sabora i članovi drugih tijela Hrvatske kršćanske demokratske
unije opozivaju se na isti način na koji su izabrani zbog neizvršavanja
povjerenih obveza.

Član svakog tijela ima pravo podnijeti ostavku na svoju funkciju istom
tijelu koje ga je izabralo.

***3. Međusobni odnos tijela Hrvatske kršćanske demokratske
unije***

Članak 37.

Vertikalno ustrojstvo, informacijski sustav i nadležnosti odgovornih
dužnosnika i tijela Unije bit će regulirani posebnim poslovnikom koji će
donijeti Senat Hrvatske kršćanske demokratske unije.

IV. TERITORIJALNO USTROJSTVO HRVATSKE KRŠĆANSKE DEMOKRATSKE
UNIJE

Članak 38.

Osnovne jedinice Hrvatske kršćanske demokratske unije jesu:

- povjerenik Unije,

- ogranci,

- podružnice,

- županijske organizacije,

- Društva prijatelja HKDU-a u inozemstvu i

- klubovi.

A) POVJERENIK UNIJE

Članak 39.

Povjerenik Unije je osoba koju imenuje predsjednik HKDU-a ili njegov
opunomoćenik u cilju promicanja Unije i njezinih Temeljnih načela.

Djeluje na području i u sredinama gdje HKDU nema svojih tijela te im
predhodi povjerenik Unije, a po uspostavi istih povjerenik prestaje postojati.

B) OGRANCI

Članak 40.

Ogranak je temeljna jedinica Hrvatske kršćanske demokratske unije.

Ogranak čine svi članovi Hrvatske kršćanske demokratske unije koji žive
u jednom selu ili gradu kao najnižoj upravnoj jedinici.

Ogranak se osniva ako u selu ili gradu ima najmanje 7 članova.

Ako u selu ili gradu ima manje od 7 članova Unije, ti će članovi djelovati
u sastavu najbližeg ogranka do stvaranja uvjeta za osnivanje posebnog ogranka
o čemu odlučuje Odbor podružnice u dogovoru s povjerenikom Unije za to
područje. Prema potrebi u većim mjestima može se osnovati više ogranaka.

Članak 41.

Zadaća je ogranka:

- širiti utjecaj Hrvatske kršćanske demokratske unije u svojoj sredini
i promicati ideje i stavove Unije,

- usmjeravati djelatnost članova i organizirati izvršavanje političkih
odluka i stavova koje donesu tijela Unije.

Članak 42.

Odluke i zaključke ogranci donose na svojim sastancima, koji se u pravilu
održavaju jednom mjesečno.

Na sastanke se pozivlju svi članovi ogranka.

Ogranak bira natpolovičnom većinom svih članova predsjednika, dopredsjednika
i tajnika, koji čine Izvršni odbor ogranka, te blagajnika.

C) PODRUŽNICE

Članak 43.

Svi članovi Hrvatske kršćanske demokratske unije i njihovi ogranci na
području jedne općine osnivaju podružnicu.

Svaka podružnica ima pravo na otvaranje individualne partije u okviru
osnovnog računa.

Članak 44.

Podružnice imaju ova pravna tijela:

- Zbor podružnice,

- Izvršni odbor,

- Predsjednika,

- Nadzorni odbor.

Zbor je podružnice najviše tijelo podružnice koje se sastaje u pravilu
jednom godišnje, a najmanje jednom u tri godine.

Zbor podružnice čine svi članovi Hrvatske kršćanske demokratske unije
dok njihov broj ne prijeđe 200, a kad njihov broj članova prijeđe 200,
Zbor podružnice čine izaslanici izabrani u ograncima prema ključu koji
utvrdi Izvršni odbor podružnice.

Izvršni se odbor podružnice sastoji od predsjednika, dopredsjednika,
tajnika, blagajnika i 7-11 članova.

Izvršni je odbor podružnice najviše tijelo podružnice između dvaju saziva
Zbora podružnice.

Nadzorni se odbor sastoji od 3 člana.

D) ŽUPANIJSKA ORGANIZACIJA HRVATSKE KRŠĆANSKE DEMOKRATSKE UNIJE

Članak 45.

Županije se organiziraju na temelju teritorijalne raspodjele Republike
Hrvatske na županije određene zakonom.

Sve podružnice na području jedne županije formiraju županijska tijela
Hrvatske kršćanske demokratske unije.

Županijsku organizaciju Hrvatske kršćanske demokratske unije čine ova
tijela:

- Senat županije,

- Izvršni odbor

- Predsjednik

- Nadzorni odbor,

- Sud časti.

Članak 46.

Najviše tijelo Hrvatske kršćanske demokratske unije na području jedne
županije jest Senat županije koji se sastaje u pravilu jednom godišnje,
a najmanje jednom u tri godine.

Senat čine izaslanici Hrvatske kršćanske demokratske unije koje biraju
podružnice prema ključu kojeg utvrđuje Izvršni odbor županije,

Izvršni se odbor županije sastoji od predsjednika, dopredsjednika, tajnika,
blagajnika i 7-11 članova.

E) DRUŠTVA PRIJATELJA HRVATSKE KRŠĆANSKE DEMOKRATSKE UNIJE

Članak 46a.

Članovi Hrvatske kršćanske demokratske unije sa stalnim ili privremenim
boravkom u inozemstvu učlanjuju se u Društva prijatelja HKDU-a temeljeći
svoje djelovanje na Temeljnom programu i Statutu HKDU-a.

Društva prijatelja HKDU-a po mogućnosti se registriraju kod nadležnih
organa država na čijem teritoriju djeluju.

F) KLUBOVI HRVATSKE KRŠĆANSKE
DEMOKRATSKE UNIJE

Članak 47.

Klubovi se osnivaju prema potrebi na funkcijskom načelu za rješavanje
određenih političkih, ekoloških, kulturnih, demografskih, gospodarskih
i drugih problema, a u vezi s ostvarivanjem programa Hrvatske kršćanske
demokratske unije.

Klubovi sami izrađuju pravila o svojem radu i organiziranju, a potvrđuje
ih Senat Unije.

Članak 48.

Klubovi sudjeluju u oblikovanju programa i politike Hrvatske kršćanske
demokratske unije, u procesu odlučivanja kao i kod postavljanja dužnosnika.

Zadaća je klubova također briga o novačenju članova kao i okupljanje
pristaša i drugih osoba koje simpatiziraju s idejom demokršćanstva u raznovrsnim
područjima života:

- unija radnika i namještenika,

- unija seljaka,

- unija privrednika;

- unija žena,

- Hrvatska demokršćanska mladež,

- unija seniora.

Sa ciljem što svestranijeg organiziranja mladeži i njezina političkog
djelovanja, mladež HKDU-a osniva Hrvatske mlade demokršćane koji svoje
djelovanje temelje na svom Statutu i Temeljnom programu usuglašenom s Temeljnim
programom HKDU-a.

V. UPRAVNO-TEHNIČKO I FINANCIJSKO POSLOVANJE

Članak 49.

Hrvatska kršćanska demokratska unija ostvaruje prihode iz članarine,
legata, dobrovoljnih priloga, od zarade s priredaba i drugih izvora.

Izvršni odbor Hrvatske kršćanske demokratske unije određuje iznos upisnine
i članarine za svaku tekuću godinu.

Senat Unije, županije i podružnice mogu osnivati i privredne subjekte
samostalne ili udružene s drugim subjektima poradi priskrbljivanja financijskih
sredstava za potrebe organizacije.

Hrvatska kršćanska demokratska unija odgovara za svoje obveze svojom
cjelokupnom imovinom.

Financijsko izvješće o materijalno-financijskom poslovanju Izvršni odbor
podnosi Senatu na razmatranje i usvajanje.

VI. ADMINISTRATIVNO-TEHNIČKI I FINANCIJSKI POSLOVI

Članak 50.

Za obavljanje administrativno-tehničkih poslova Hrvatske kršćanske demokratske
unije osniva se Tajništvo Unije.

U Tajništvo se zapošljava potreban broj stručnih osoba koje obavljaju
poslove Tajništva, ovisno o potrebama i mogućnostima Unije.

VII. SOCIJALNO-HUMANITARNA DJELATNOST HRVATSKE KRŠĆANSKE DEMOKRATSKE
UNIJE

Članak 51.

Hrvatska kršćanska demokratska unija ima svoj socijalno-humanitarni
ured preko kojega se bavi socijalno-humanitarnom djelatnošću.

Članak 52.

To su djelatnosti po kojima ostvaruje principe svojih Temeljnih načela,
izdavačka, znanstveno-istraživačka, zdravstveno-savjetna, prosvjetno-odgojna
i druge slične djelatnosti.

Članak 53.

Rad socijalno-humanitarnog ureda regulirat će se posebnim poslovnikom
kojega donosi Izvršni odbor Unije.

VIII. PRESTANAK RADA HRVATSKE KRŠĆANSKE DEMOKRATSKE UNIJE

Članak 54.

Hrvatska kršćanska demokratska unija prestaje djelovati odlukom Općega
sabora s 3/4 glasova svojih članova ili pravomoćnom odlukom nadležnog državnog
organa o zabrani daljnjeg djelovanja Hrvatske kršćanske demokratske unije,
temeljene na Ustavu i zakonu.

Odlukom o prestanku Hrvatske kršćanske demokratske unije bit će određeno
kome će pripasti imovina Unije, a ako te odluke ne bude onda pripada Udruženju
ratnih invalida Republike Hrvatske.

IX. ZAVRŠNE ODREDBE

Članak 55.

Opći sabor, Senat, županijska tijela, podružnice, klubovi i ostala tijela
ili organizacije u sastavu Hrvatske kršćanske demokratske unije mogu donositi
svoje poslovnike, ako Statutom nije drukčije određeno.

Do prihvaćanja Poslovnika, sva tijela Hrvatske kršćanske demokratske
unije djeluju i rade primjenom općih demokratskih načela postupanja, a
u skladu sa svojim ovlaštenjem.

Članak 56.

Statut Hrvatske kršćanske demokratske unije i njegove promjene donosi
Opći sabor Unije poslije provedene rasprave.

Članak 57.

Inicijativu za promjenu Statuta Hrvatske kršćanske demokratske unije
mogu dati:

- predsjednik Unije,

- Izvršni odbor,

-1/10 članova Sabora Unije,

- 3 županije Hrvatske kršćanske demokratske unije.

Inicijativu za promjenu Statuta razmatra Senat Unije i podnosi Općem
saboru prijedlog Statuta.

Članak 58.

Ako Senat ne odluči da se pokrene postupak o predloženoj promjeni, isti
se prijedlog ne može ponovno staviti na dnevni red Sabora prije isteka
6 mjeseci od dana zaključivanja rasprave o prijedlogu.

Članak 59.

Prijedlog promjene Statuta koji utvrdi Senat dostavlja se na raspravu
članovima Hrvatske kršćanske demokratske unije.

Rok za raspravu o prijedlogu iz stavka 1. ovog članka ne može biti kraći
od 15 dana.

Sabor Hrvatske kršćanske demokratske unije razmatra primjedbe i mišljenja
na prijedlog o promjeni Statuta i donosi odluke o promjeni.

Članak 60.

Tumačenje i objašnjenje pojedinih odredaba Statuta daje Opći sabor Hrvatske
kršćanske demokratske unije.

Između dvaju zasjedanja Općega sabora Unije tumačenje Statuta daje Vrhovno
vijeće Unije.

X. PRIJELAZNE ODREDBE

Članak 61.

U svezi organizacijskog ustrojstva Unije Senat donosi samostalne odluke
ukoliko se za to ukaže potreba. Ove odluke donose se na prijedlog Vrhovnog
vijeća Hrvatske kršćanske demokratske unije.

Članak 62.

Ako pojedini član Senata u tri navrata izostane neopravdano sa sjednice
prestaje biti članom Senata. Na njegovo mjesto bira se novi član.

Članak 63.

Ovaj Statut stupa na snagu danom donošenja, a primjenjuje se danom upisa
u Registar političkih stranaka.

Zagreb 19. svibnja 1996.

Predsjednik HKDU-a
**dr. Marko Veselica,** v. r.

Ostalo, NN 87/1998-1190
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)